Temeljem članka 3. Zakona o fiskalnoj odgovornosti („Narodne novine“ broj 111/18 i 83/23), članka 7. Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila („Narodne novine“ broj 95/19) i članka 44. Statuta Općine Rovišće (“Službeni glasnik Općine Rovišće” broj 4/19 – pročišćeni tekst, 1/21 i 4/21), načelnik Općine Rovišće donosi

# PROCEDURU

**O MJERILIMA I NAČINU KORIŠTENJA VLASTITIH PRIHODA PRORAČUNSKOG KORISNIKA**

# Članak 1.

Odredbe ove procedure odnose se na prihode koje proračunski korisnik Općine Rovišće ostvari na tržištu od obavljanja osnovne djelatnosti i drugih djelatnosti za koje je registriran, kao i način korištenja takvih prihoda.

Proračunski korisnik Općine Rovišće je: Dječji vrtić „Palčica“.

# Članak 2.

Odredbe ove Procedure odnose se na prihode što ih proračunski korisnik ostvari na tržištu od obavljanja osnovne djelatnosti: pružanja usluge predškolskog odgoja, a čijim obavljanjem ostvaruje prihode u skladu sa Zakonom o proračunu.

Odredbe ove Procedure ne odnose se na sredstva koja Općina Rovišće doznačuje proračunskom korisniku kao ni na sredstva koja proračunski korisnik ostvaruje po posebnim namjenama, donacija, pomoći od proračuna koji im nije nadležan te od osiguranja i prodaje nefinancijske imovine.

# Članak 3.

Proračunski korisnik ostvaruje vlastite prihode bez prethodne suglasnosti nadležnog upravnog tijela.

Prihodi koje proračunski korisnik ostvari obavljanjem poslova na tržištu (vlastiti prihodi), prihodi su proračunskog korisnika, planiraju se u financijskom planu proračunskog korisnika koji je sastavni dio proračuna Općine Rovišće i koristit će se sukladno financijskom planu proračunskog korisnika.

Sredstva se uplaćuju na žiro-račun proračunskog korisnika.

Vlastite prihode proračunski korisnik koristi za obavljanje svoje osnovne djelatnosti, odnosno za realizaciju programa predškolskog odgoja, za podmirivanje rashoda poslovanja.

Proračunski korisnik može preuzeti i plaćati obveze za čije su financiranje planirani vlastiti prihodi, isključivo do iznosa naplaćenih vlastitih prihoda.

Uplaćeni i preneseni, a manje planirani vlastiti prihodi proračunskog korisnika mogu se izvršavati iznad iznosa utvrđenih u financijskom planu korisnika, a do visine uplaćenih sredstava, odnosno prenesenih sredstava.

Uplaćeni, a ne planirani vlastiti prihodi proračunskih korisnika mogu se koristiti prema naknadno utvrđenim aktivnostima i/ili projektima u financijskom planu, uz suglasnost upravnog tijela nadležnog za poslove financije.

Vlastiti prihodi koji nisu iskorišteni u prethodnoj godini, prenose se u proračun za tekuću godinu.

Nadležno tijelo općinske uprave nadzire ostvarenje i trošenje prihoda proračunskog korisnika od obavljanja poslova na tržištu i u tržišnim uvjetima (vlastiti prihodi) .

Vlastiti prihodi i rashodi proračunskih korisnika dio su konsolidiranog izvještaja Općine Rovišće.

# Članak 4.

Upravno vijeće proračunskog korisnika obavezno je na prijedlog čelnika, a u skladu sa statutom, donijeti opći akt kojim će se utvrditi uvjeti, kriteriji i način korištenja vlastitih prihoda proračunskog korisnika, a u skladu s odredbama ove odluke.

# Članak 5.

Proračunski korisnik dužan je vlastite prihode evidentirati sukladno propisima kojima je uređeno proračunsko računovodstvo.

# Članak 6.

Ova procedura stupa na snagu danom donošenja i bit će objavljena na internet stranici Općine Rovišće.

KLASA: 400-01/23-02/5

URBROJ: 2103-14-03-23-1

Rovišće, 29. rujan 2023. godine

# OPĆINSKI NAČELNIK:

 **Slavko Prišćan, v.r.**